Správa Komisie pre Radu a Európsky parlament vysvetľujúca činnosť Európskej rady pre výskum a realizáciu cieľov stanovených v osobitnom programe „Myšlienky“ v roku 2007 /* KOM/2008/0473 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 18.7.2008 KOM(2008) 473 v konečnom znení SPRÁVA KOMISIE PRE RADU A EURÓPSKY PARLAMENT vysvetľujúca činnosť Európskej rady pre výskum a realizáciu cieľov stanovených v osobitnom programe „Myšlienky“ v roku 2007 SPRÁVA KOMISIE PRE RADU A EURÓPSKY PARLAMENT vysvetľujúca činnosť Európskej rady pre výskum a realizáciu cieľov stanovených v osobitnom programe „Myšlienky“ v roku 2007 1. Úvod Európsky rada pre výskum (ERC) je novou ambicióznou zložkou výskumnej politiky Európskej únie. Bola založená na základe ustanovení siedmeho rámcového programu a predstavuje prostriedok na implementáciu osobitného programu „Myšlienky“ s rozpočtom 7,51 miliardy EUR na obdobie rokov 2007 – 2013. ERC pozostáva z nezávislej vedeckej rady, je podporovaná špeciálnou realizačnou štruktúrou a pracuje na základe vedeckej excelentnosti, autonómie, efektívnosti, transparentnosti a zodpovednosti. Jej poslaním je podporovať najlepšie výskumné projekty na hraniciach poznania vo všetkých oblastiach vedy a vzdelanosti prostredníctvom súťaženia jednotlivých výskumných tímov v rámci Európy. V článku 4.4 rozhodnutia o osobitnom programe „Myšlienky“ sa uvádza: Komisia vystupuje ako garant autonómie a integrity Európskej rady pre výskum, zabezpečuje riadne vykonanie zverených úloh a predkladá Európskemu parlamentu a Rade výročnú správu o činnosti ERC a splnení cieľov stanovených v osobitnom programe. V prílohe 1 k tomuto rozhodnutiu sa stanovuje, že výročná správa sa vypracuje v spolupráci s vedeckou radou. Táto výročná správa Komisie za rok 2007, ktorá bola pripravená v spolupráci s vedeckou radou ERC, predstavuje hodnotenie činnosti ERC Komisiou a dosiahnutie cieľov v prvom roku existencie. 2. Právne a organizačné východiská Európska rada pre výskum (ERC) bola oficiálne založená 2. februára 2007 rozhodnutím Komisie[1] v súlade s rozhodnutím Rady a Parlamentu o siedmom rámcovom programe[2], pravidlami účasti[3] a rozhodnutím Rady o osobitnom programe „Myšlienky“[4]. Rozhodnutím Komisie sa formálne založila vedecká rada ERC (ScC) a ustanovilo sa založenie špeciálnej realizačnej štruktúry a funkcie generálneho tajomníka, ktorého úlohou je pomáhať vedeckej rade zabezpečovať účinnú spoluprácu s Komisiou a špecializovanou vykonávacou štruktúrou[5]. Ďalším rozhodnutím Komisie[6] bol generálny tajomník ERC vybratý nezávisle vedeckou radou a ustanovený do funkcie špeciálneho poradcu Komisie. Vedecká rada je nezávislý orgán zastupujúci európsku výskumnú komunitu, ktorý sa skladá z 22 vedeckých, technických a akademických pracovníkov s najlepšou povesťou zo širokého rozsahu oblastí. Vedecká rada zodpovedá za určenie vedeckej stratégie pre osobitný program „Myšlienky“. Je úplne splnomocnená prijímať rozhodnutia o druhoch výskumu, ktoré sa budú financovať, a pôsobí ako záruka kvality činnosti z vedeckej stránky. K jej úlohám patrí predovšetkým zostavenie a nevyhnutné úpravy ročného pracovného programu vrátane výziev na predkladanie návrhov, metódy a postupy vypracúvania odborných hodnotení a posudzovania návrhov, sledovanie a hodnotenia kvality realizácie programu z hľadiska vedeckej perspektívy a poskytovanie informácií. Ihneď po rozhodnutí o založení ERC vedecká rada potvrdila zvolenie predsedu a dvoch podpredsedov a prijala rokovací poriadok vrátane ustanovení o činnosti vedeckej rady, spolupráci so špeciálnou realizačnou štruktúrou prostredníctvom generálneho tajomníka a kódexe správania, ako aj vyhlásenie o predchádzaní konfliktov záujmov a zabezpečení dôvernosti. S cieľom zabezpečiť efektívnu činnosť a interakciu s Komisiou a špeciálnou realizačnou štruktúrou (ERC DIS) a v súlade s článkom 5 ods. 4 rozhodnutia o ERC1 ustanovila vedecká rada vedenie ERC, ktoré sa skladá z predsedu a podpredsedov vedeckej rady a generálneho tajomníka ERC. Na jeho zasadnutia sa pozýva riaditeľ špeciálnej realizačnej štruktúry. Špeciálna realizačná štruktúra sa zakladá ako malá, nákladovo efektívna externá štruktúra vo forme výkonného orgánu Komisie – Výkonnej agentúry ERC (ERCEA). Jej úlohou je implementácia programu „Myšlienky“, kým sa ERCEA nestane funkčným orgánom. Funkcie ERC-DIS zabezpečuje Riaditeľstvo S Generálneho riaditeľstva pre výskum, nové riaditeľstvo vytvorené na tento účel 1. októbra 2006. V priebehu roku 2007 Komisia dosiahla významný pokrok pri zakladaní ERCEA. Po konzultáciách s orgánmi Komisie a inštitúciami Spoločenstva regulačný výbor výkonných orgánov zložený zo zástupcov členských štátov vydal 14. novembra k predloženému návrhu kladné stanovisko. Potom 27. novembra nasledovalo kladné hlasovanie v rozpočtovom výbore Európskeho parlamentu. Komisia následne 14. decembra prijala rozhodnutie o založení ERCEA.[7]. Komisia prijala aj špeciálne rozhodnutie o ERC o implementácii opatrení, hlavne dohody o grantoch ERC , ktorá zabezpečuje hraničné výskumné projekty, a súvisiacej dodatkovej dohody ERC , ktorá určuje povinnosti hostiteľskej organizácie voči zodpovednému riešiteľovi[8], a Pravidlá ERC podávania návrhov a postupov hodnotenia, výberu a poskytovania platné pre osobitný program Myšlienky[9]. 3. Stratégia ERC, jej pracovný program a metodika odborného hodnotenia Stratégia Vedecká rada zodpovedá za vypracovanie vedeckej stratégie ERC vrátane vypracovania ročného pracovného programu Myšlienky. V priebehu roku 2007 sa konalo 8 plenárnych zasadaní vedeckej rady. Rada ERC ustanovená vedeckou radou mala v priebehu roku 10 zasadnutí, na ktorých vypracovala plán zasadnutí vedeckej rady a spolupráce so špeciálnou realizačnou štruktúrou. V súlade s cieľmi osobitného programu „Myšlienky“ vedecká rada vypracovala dve základné schémy financovania založené na princípe „iniciatívy riešiteľov“, umožňujúce jednotlivým zodpovedným riešiteľom (Principal Investigators, PI), ktorí vedú národné alebo medzinárodné tímy, navrhovať výskumné projekty zdola nahor (t. j. bez vopred definovaných tém) vrátane riskantných interdisciplinárnych projektov, ktoré sa hodnotia výlučne na základe kritéria excelentnosti: Granty ERC pre začínajúcich nezávislých výskumných pracovníkov („Granty ERC pre začínajúcich výskumných pracovníkov“ (StG)): podpora nezávislej kariéry excelentných výskumných pracovníkov, ktorí žijú alebo sa sťahujú do členského alebo pridruženého štátu a ktorí zakladajú alebo konsolidujú vlastný výskumný tím, alebo, podľa oblasti výskumu, zakladajú nezávislý výskumný program, bez ohľadu na ich štátnu príslušnosť. Granty ERC pre skúsených výskumných pracovníkov („Granty ERC pre skúsených“ (AdG)): podpora excelentných, inovatívnych výskumných projektov iniciovaných výskumnými pracovníkmi vo všetkých členských i pridružených štátoch a riadených špičkovými, skúsenými výskumnými pracovníkmi, ktorí sa už osvedčili ako nezávislí vedúci výskumní pracovníci schopní preberať na seba riziká, bez ohľadu na ich vek. Schémy financovania sú určené na podporu výskumnej excelentnosti vo všetkých oblastiach znalostí a akademických oblastiach a na zabezpečenie zodpovedajúcich ľudských zdrojov udržaním najnadanejších výskumných pracovníkov súčasnej aj budúcej generácie v Európe a postupným získavaním takýchto výskumných pracovníkov zo zahraničia. Schémy poskytujú solídne finančné prostriedky (až 400 000 EUR ročne na dobu 5 rokov pre granty StG a až 500 000 EUR ročne na dobu 5 rokov pre granty AdG) a pružné podmienky. Sú určené na obdobie siedmeho rámcového programu s postupne narastajúcim rozpočtom pre výzvy a s ročným organizovaním výziev. Pre vedeckú komunitu preto zabezpečujú vysokú úroveň kontinuity a predvídateľnosti. Pracovné programy Vedecká rada na základe uvedenej stratégie zriadila pracovné programy ERC / „Myšlienky“ na roky 2007 a 2008. Program „Myšlienky“ na rok 2007, ktorý uverejnil prvú výzvu na predkladanie návrhov na granty ERC pre začínajúcich výskumných pracovníkov, predložila vedecká rada (vtedy fungujúca v podobe „predchodcu“) Komisii v októbri 2006. Po vnútorných konzultáciách v orgánoch a stanovisku programového výboru Komisia prijala predbežné pracovné programy v decembri 2006 a výzvy na predkladanie návrhov boli uverejnené 22. decembra 2006. Po nadobudnutí účinnosti siedmeho rámcového programu, osobitných programov a pravidiel účasti a po formálnom ustanovení ERC prijala pracovný program „Myšlienky“ na rok 2007 bez zmeny 26. februára 2007[10] a upravila 2. októbra 2007[11]. Pracovný program „Myšlienky“ na rok 2008[12], ktorý uverejnil prvú výzvu na granty pre skúsených výskumných pracovníkov, predložila vedecká rada Komisii v októbri 2007 a Komisia ho bez zmeny prijala 29. novembra 2007. Pracovný program na rok 2008 obsahuje aj výzvu na koordinačné a podporné akcie (CSA) na vytvorenie portfólia projektov, štúdií a súvisiacich iniciatív, ktoré prispejú k vyhodnoteniu účinku aktivít ERC a poskytnú významné údaje pre strednodobé hodnotenie ERC (pozri bod 7 nižšie). Obsahuje aj podporné akcie pre aktivity určitých právnických osôb (nazývajú sa oprávnené osoby) na zabezpečenie podpory pre predsedu a podpredsedov vedeckej rady na ich pracoviskách[13]. Metodika odborného hodnotenia Pretože kvalita procesu odborného hodnotenia a dôvera, ktorú vytvára vo výskumnej komunite, je veľmi dôležitá pre dosiahnutie cieľov ERC, vedecká rada venuje mimoriadnu pozornosť metodike odborného hodnotenia Európskej rady pre výskum. Schválila štruktúru skupín na najvyššej úrovni pre odborné hodnotenie, ktoré pokryli celý rozsah výskumných disciplín, a zaradili sa do troch hlavných výskumných domén – fyzikálne a technické vedy, biologické vedy a sociálne a humanitné vedy. Do skupín navrhnutých vedeckou radou patria vedci, inžinieri a akademickí pracovníci s najvyššou medzinárodnou povesťou z krajín EÚ a ďalších krajín. Každá skupina zabezpečuje široký rozsah tém, čím sa zabezpečuje, že vysokokvalitným interdisciplinárnym projektom sa bude venovať príslušná pozornosť. Pre výzvu na granty ERC pre začínajúcich výskumných pracovníkov bolo ustanovených dvadsať skupín pre všetky vedecké domény. Na základe skúseností získaných z výzvy bol počet skupín v prvej výzve grantov pre skúsených výskumných pracovníkov ERC zvýšený na 25. 4. Realizácia programu ERC-DIS zodpovedá za všetky stránky administratívnej realizácie a vykonávania programu podľa ustanovení v pracovnom programe. Musí zabezpečiť najmä realizáciu postupov hodnotenia, odborné hodnotenie a proces výberu na základe princípov stanovených vedeckou radou a zabezpečiť finančný a vedecký manažment grantov. K hlavným aktivitám v roku 2007 patrilo zabezpečenie strategickej a administratívnej podpory vedeckej rady, realizácia prvej výzvy na granty ERC pre začínajúcich výskumných pracovníkov vrátane operatívneho rozpracovania manažmentu výzvy a systémov odborného hodnotenia, príprava prvej výzvy na granty ERC pre skúsených výskumných pracovníkov, komunikácia s vedeckou komunitou a zabezpečenie integrity postupov a procesov. Výzva na granty ERC pre začínajúcich výskumných pracovníkov Výzva na granty ERC pre začínajúcich výskumných pracovníkov bola uverejnená 22. decembra 2006 s termínom podávania žiadostí do 25. apríla 2007 a orientačným rozpočtom 290 miliónov EUR. ERC-DIS realizovalo systém odborného hodnotenia ERC vymedzený vedeckou radou vrátane ustanovenia skupín. Celkovo bolo podaných 9 167 návrhov, z ktorých 8 794 bolo po kontrole splnenia podmienok podrobených odbornému hodnoteniu v dvojfázovom procese. Na záver prvej fázy bolo 559 úspešných uchádzačov (6 %) vyzvaných, aby predložili podrobnejší návrh v termíne do 17. septembra 2007. Druhá fáza odborného hodnotenia sa skladala z externého hodnotenia jednotlivých projektov, ktoré vypracovali členovia skupín a recenzenti, a pohovorov s jednotlivými uchádzačmi[14] v rámci príslušných skupín. Fázu ukončila záverečná diskusia v rámci skupiny a vyhodnotenie. V súlade s pracovným programom skupiny odporučili úroveň financovania pre každý úspešný návrh, ktorá v niektorých prípadoch podliehala technickej úprave ERC-DIS, aby sa zabezpečila konzistentná a primeraná úprava mzdových nákladov podľa pravidiel účasti. Na základe priemernej úrovne financovania uchádzačov mierne prekračujúcej 1 milión EUR a po doplnení pomerných príspevkov poskytnutých tretími krajinami do orientačného rozpočtu[15] sa predpokladá, že financovaných bude okolo 300 návrhov prísne na základe poradia podľa hodnotenia určeného v rámci posudzovacích skupín. Z týchto projektov 95 skontrolovala externá etická skupina a 40 z nich bolo podrobených úplnému etickému hodnoteniu. V jednom projekte sa plánuje používanie ľudských embryonálnych kmeňových buniek. Tento projekt bude predložený programovému výboru na posúdenie, či vyhovuje zákonným predpisom. Opravné konanie ERC zaviedla postupy opravného konania, ktoré vychádzajú z modelu zavedeného v siedmom rámcovom programe[16]. Výbor pre opravné konanie založený podľa programu „Myšlienky“ po odbornom vyhodnotení 9 167 návrhov podaných v prvej fáze prijal 245 žiadostí na opravné konanie. Toto číslo predstavuje približne 3 % z celkového počtu prihlášok. Výbor pre opravné konanie sa uzniesol, že 15 z týchto prípadov (6 % z počtu sťažností, 0,16 % z prijatých návrhov) sa podrobí opakovanému hodnoteniu. Jeden z opakovane hodnotených návrhov postúpil do druhej fázy[17]. Po druhej fáze hodnotenia bolo prijatých a spracovaných 27 prípadov, ale žiaden z nich nezostal v procese hodnotenia[18]. Manažment grantov ERC-DIS vypracovala aj postupy na finančný a vedecký manažment grantov založené na existujúcej osvedčenej praxi a v prípade potreby na zjednodušených postupoch. Vypracovala a implementovala prostriedky na prípravu grantových zmlúv a efektívnu správu grantov v súlade s princípmi stanovenými v osobitnom programe „Myšlienky“, ktoré zabezpečujú vysokú pružnosť riadenia výskumných projektov a zachovanie úplnej zodpovednosti. Granty ERC budú počas trvania projektu sledované z vedeckého hľadiska aj po finančnej stránke. Aby sa administratívne požiadavky voči zodpovednému riešiteľovi udržali na minimálnej úrovni, vo väčšine prípadov sa predpokladá len priebežná vedecká správa v polovici obdobia. Správy o finančnej stránke a čerpaní prostriedkov sa budú predkladať častejšie. Hostiteľská inštitúcia predkladá príslušné informácie na konci každého finančného zúčtovacieho obdobia. Aby sa zodpovednému riešiteľovi umožnilo postupovať na základe vedeckého pokroku a pracovať aj s neplánovanými výsledkami, platby za projekt nie sú podmienené výsledkami, ale úsilím a využitím prostriedkov (financovania) projektu. Výzva na granty ERC pre skúsených výskumných pracovníkov Výzva na granty ERC pre skúsených výskumných pracovníkov bola uverejnená 30. novembra 2007 s tromi rôznymi termínmi v závislosti od domény (fyzikálne a technické vedy, biologické vedy, spoločenské a humanitné vedy) na jar 2008. Výzva obsahovala jednostupňový proces podávania návrhov (od uchádzačov sa požadovalo predloženie úplného návrhu spolu so súhrnom a prehľadom o doterajšom vedení vedeckých projektov v čase podania návrhu) a dvojfázové hodnotenie. 5. Informovanosť V roku 2007 sa vynaložilo významné úsilie na účinné informovanie vedeckej komunity o aktivitách ERC a zvýšenie povedomia v širokej verejnosti. V priebehu roku 2007 sa vypracovalo viacero informačných nástrojov, produktov a kanálov na šírenie informácií o ERC. Patrí k nim založenie internetovej stránky ERC na adrese http://erc.europa.eu, ktorá bola otvorená 14. februára 2007[19]; založenie národných kontaktných bodov (ERC NCP) vo viac ako 36 štátoch (27 členských štátov EÚ, 9 pridružených štátov a niekoľkých tretích krajinách); príprava a rozsiahla distribúcia brožúry, v ktorej sa vedecká rada predstavila 75 000 kontaktom v Európe vrátane kľúčových partnerov vo výskumnej, politickej a hospodárskej sfére, a spustenie kampane na zvýšenie povedomia o ERC sústredenej na prvú výzvu na granty pre začínajúcich výskumných pracovníkov, s viac ako 90 prezentáciami z oblasti 7RP a ERC usporiadanými v 23 krajinách, ako aj distribuovanie 5 000 plagátov informujúcich vedecké organizácie a sprostredkovateľov o výzve. Veľmi úspešná úvodná konferencia ERC so spoluorganizátormi Deutsche Forschungsgemeinschaft, DFG (Nemecký výskumný fond) a Európskou komisiou sa uskutočnila 27. – 28. februára 2007 v Berlíne. 6. Prostriedky V priebehu roku 2007 sa počet zamestnancov Riaditeľstva S zvýšil z 84 na 108. Z hľadiska počtu prijatých a vyhodnotených návrhov v prvej výzve a úsilia nevyhnutného na založenie štruktúr, systémov a postupov ERC tento počet predstavuje veľmi úsporný manažment[20]. Prevádzkové úvery programu „Myšlienky“, záväzky 266 790 220 EUR a platby 1 372 598 EUR boli úplne splnené (99,99 % a 99,11 %). 7. Monitorovanie a hodnotenie ERC V priebehu roku 2007 sa prijali opatrenia, na zabezpečenie efektívnosti a transparentnosti činnosti ERC, jej finančnej zodpovednosti a činnosti ako pravej „rozvíjajúcej sa organizácie“, ktorá priebežne vyhodnocuje dosiahnuté výsledky a na základe skúseností zlepšuje svoje postupy. Vedecká rada pravidelne informovala Komisiu bežným postupom (najmä o prijatí pracovného programu, grantových zmluvách a pravidlách podávania návrhov) a na osobitných stretnutiach, na ktorých sa zúčastňovali predseda a podpredsedovia vedeckej rady. Stretnutia výboru programu „Myšlienky“, ktorého členovia sa neformálne stretli koncom roku 2006, sa konali 26. marca a 27. septembra. Okrem normálnej činnosti výboru programu „Myšlienky“ (ktorý funguje ako poradný orgán) tieto stretnutia vytvorili podmienky na informovanie výboru o pokrokoch pri realizácii programu „Myšlienky“ a umožnili otvorenú výmenu informácií o stratégii a otázkach činnosti medzi členmi výboru a vedeckou radou ERC, generálnym tajomníkom a ERC-DIS. Vedecká rada dôkladne vyhodnotila skúsenosti a výsledky prvej výzvy StG, aby sa zabezpečil prenos získaných ponaučení do schém a procedúr financovania ERC. Zaviedli sa napríklad zdokonalenia s cieľom zlepšiť rovnováhu medzi požiadavkami na granty a rozpočtom, ktorý je k dispozícii. Do prvej výzvy na granty ERC pre skúsených výskumných pracovníkov v rámci pracovného programu na rok 2008 sa takto začlenilo viacero osobitných opatrení. Zlepšila sa aj schéma druhej výzvy na granty ERC pre začínajúcich výskumných pracovníkov. Prijali sa opatrenia na zlepšenie administratívnych postupov ERC-DIS, napríklad pri menovaní expertov a posudzovateľov a pri ich odmeňovaní, a na zlepšenie efektívnosti a účinnosti postupov. Vedecká rada a ERC-DIS podnikli v spolupráci s hodnotiacou jednotkou Generálneho riaditeľstva pre výskum prvé kroky na vypracovanie primeraného rámca monitorovania, posudzovania a hodnotenia činnosti ERC a realizácie osobitného programu „Myšlienky“. Cieľom je podporiť budúce strategické plánovanie a zabezpečiť nepretržitú spätnú väzbu, týkajúcu sa účinnosti procesov a výsledkov rozhodovania, ako prostriedok sústavného rozvoja a prispôsobovania sa, a z dlhodobého hľadiska aj pre hodnotenie ex-post. Pracovný program Myšlienky pripravil na rok 2008 výzvu na návrhy koordinačných a podporných akcií, ktorá má prispieť k tejto praxi. Výzva bola vyhlásená v novembri 2007 s termínom do 6. marca 2008 a jej cieľom bolo vytvoriť portfólio projektov, štúdií a súvisiacich iniciatív na monitorovanie, posudzovanie a hodnotenie účinku činnosti ERC a programu „Myšlienky“. 8. Závery a výhľad na rok 2008 Komisia môže oznámiť, že hlavné inštitucionálne stavebné bloky ERC boli v priebehu roku 2007 úspešne vybudované v súlade s predpokladaným časovým rámcom. Program sa realizoval podľa princípov stanovených v osobitnom programe „Myšlienky“. Rozvinula sa pevná a účinná spolupráca medzi vedeckou radou a ERC-DIS pri realizácii programu „Myšlienky“ a postupe budovania ERCEA ako autonómnej, nezávislej inštitúcie. Nesmierna odozva na výzvu na granty pre začínajúcich výskumných pracovníkov vytvorila obrovské požiadavky na prevádzku ERC v prvom, potenciálne zraniteľnom období, otestovala proces odborného hodnotenia, priniesla veľké pracovné zaťaženie administratívy a skupín a znamenala vážnu logistickú výzvu. ERC-DIS a ďalšie podporné orgány Generálneho riaditeľstva pre výskum a technický vývoj (najmä infraštruktúra informačných technológií: služba elektronického podávania návrhov a služba podpory hodnotenia) však situáciu veľmi dobre zvládli a zabezpečili vykonanie odborného hodnotenia podľa pôvodného harmonogramu a na veľmi vysokej kvalitatívnej úrovni, ako posúdili sami členovia skupín a potvrdilo relatívne malé percento prípadov postúpených na opravné konanie. V roku 2008 sa budú štruktúry, mechanizmy a riadenie naďalej rozvíjať, aby poskytli ERC dynamické a náročné prostredie na ceste k administratívnej autonómii. Ďalšie rozhodnutie Komisie o delegovaní úloh na výkonnú agentúru predloží Generálne riaditeľstvo pre výskum začiatkom roku 2008. V priebehu roku 2008 sa podľa dosiahnutého pokroku pri založení a začatí činnosti ERCEA súčasné úlohy Riaditeľstva S prenesú na agentúru a personál sa rozšíri. Keď bude agentúra ERCEA pripravená prevziať úlohy ERC-DIS, Riaditeľstvo S sa zruší. Komisia je rozhodnutá zabezpečiť efektívnu štruktúru a zároveň zabezpečiť realizáciu programu „Myšlienky“. V priebehu roku 2008 poskytne nevyhnutnú podporu na dosiahnutie týchto cieľov. V priebehu roku 2008 Komisia predloží Európskemu parlamentu a Rade aj informáciu o metodike a podmienkach hodnotenia štruktúr a mechanizmov ERC podľa kritérií vedeckej excelentnosti, autonómie, efektívnosti a transparentnosti, ktoré vypracujú nezávislí odborníci do roku 2010. Tieto hodnotenia sa explicitne zamerajú na výhody a nevýhody štruktúry založenej na výkonnej agentúre v porovnaní s alternatívnou štruktúrou pracujúcou podľa článku 171 zmluvy. Informovanosť je a naďalej bude základnou výzvou – slúži na zabezpečenie najlepšej povesti a vytvorenie kladného obrazu o ERC v Európe a mimo Európy, ktoré budú vo veľkej miere založené na kvalite stratégie a činnosti ERC a z dlhodobého hľadiska na vplyve na európsky výskum. Od roku 2008 sa začnú výskumné projekty z hraničných oblastí financované ERC. ERC predstaví úspešných zodpovedných riešiteľov a projekty, ktoré budú slúžiť ako kritériá a prípadové štúdie európskej výskumnej excelencie, budú zvyšovať povedomie a ambície potenciálnych uchádzačov. Celkovo možno konštatovať, že na základe výsledkov dosiahnutých v roku 2007 ERC nastavila veľmi vysoký štandard. Pre Komisiu a ERC zostávajú v roku 2008 v platnosti výzvy na zvyšovanie efektívnosti a účinnosti pri budovaní operatívne nezávislej administratívnej jednotky a na dosiahnutie pridanej hodnoty a rozvoja hraničných výskumných programov v Európe a EÚ. [1] 2007/134/ES; Ú. v. EÚ L 57, 24.2.2007, s. 14. [2] 1982/2006/ES z 18.12.2006, Ú. v. ES L 412, 30.12.2006, s. 1. [3] 1906/2006/ES z 18.12.2006, Ú. v. ES L 391, 30.12.2006, s. 1. [4] 2006/972/ES z 19.12.2006, Ú. v. ES L 400, 30.12.2006, s.243 a korigendum ES L 54, 22.2.2007, s.81. [5] Na prípravu začatia činnosti ERC Komisia zriadila predchodcov vedeckej rady a špeciálnej realizačnej štruktúry už pred rozhodnutím o siedmom rámcovom programe. Členov vedeckej rady nominoval komisár Potočnik v júli 2005 a prvá schôdza sa uskutočnila v októbri 2005. [6] C(2007) 4670-3 z 15.10.2007, zatiaľ neuverejnené. [7] 2008/37/ES; Ú. v. EÚ L9, 12.1.2008, s.15. [8] C(2007) 1625 zo 16.4.2007, naposledy zmenené a doplnené rozhodnutím Komisie C(2007) 3598 z 31.7.2007, zatiaľ neuverejnené. [9] C(2007) 2286 zo 6.6.2007, naposledy zmenené a doplnené rozhodnutím Komisie C(2007) 4429 z 27.9.2007, zatiaľ neuverejnené. [10] C(2007) 561 z 26.2.2007, zatiaľ neuverejnené. [11] C(2007)4467 z 2.10.2007, zatiaľ neuverejnené. [12] C(2007) 5746 z 29.11.2007, zatiaľ neuverejnené. [13] Tieto podporné akcie sú pokračovaním osobitných podporných akcií ustanovených s podobným cieľom ako prípravné akcie v rámci šiesteho rámcového programu. [14] Pracovný program Myšlienky C(2007) 4467 z 2.10.2007 a Pravidlá podávania návrhov ERC C(2007) 4429 z 27.9.2007 boli upravené. Doplnilo sa ustanovenie o náhrade cestovných výdavkov pre uchádzačov pozvaných na pohovor v skupinách ERC do Bruselu. [15] Rozhodnutím Komisie schváliť pracovný program C(2008) 1640 z 29.4.2008 sa celkový rozpočet pre výzvu zvýšil na 335 miliónov EUR. [16] Ú. v. L 391 a Ú. v. L 400, 30.12.2006 (pravidlá ES a Euratom) s opravou Euratom Ú. v. L 54 z 22. 2.2007, s. 4. [17] Jeden návrh v procese hodnotenia v etape 1 čaká na rozhodnutie (prípad ombudsmana č. 485/2008/(IG) IP). [18] Informácie o postupoch opravných prostriedkov sa nachádzajú na internetovej stránke CORDIS: http://cordis.europa.eu/fp7/ideas/redress_en.html [19] Umiestnená v infraštruktúre webových stránok CORDIS. [20] Pripomíname, že v priebehu roku 2007 bolo Riaditeľstvo S zodpovedné aj za manažment projektov v rámci aktivity NEST (Nové a vznikajúce vedy a technológie) šiesteho rámcového programu, v podstate za zachovanie a vybudovanie kapacít vedeckého a finančného manažmentu špeciálnej realizačnej štruktúry v období pred implementáciou projektov ERC.